Kava sprečava rak?
Američke i europske studije pokazale su da ljudi koji piju velike količine kave imaju manju vjerojatnost oboljenja od raka usta i grla
Mia Hashibe: "Zaštitni smo učinak primijetili kod onih koji su pili četiri ili više šalica kave dnevno. Kod njih je rizik od raka bio 40 posto manji. Tu vezu nismo vidjeli kod onih koji dnevno popiju tri šalice kave ili manje." Kava je za mnoge ljude jedno od omiljenih pića. Osim što je privlačnog okusa, znanstvenici su otkrili da je kemijski sastav kave složena mješavina sastojaka koji bi mogli utjecati na ljudsko zdravlje – i u pozitivnom i u negativnom smislu. Nova istraživanja pokazuju da, ako pijete dovoljno kave, ona bi vam mogla pomoći u sprečavanju nekih oboljenja od raka. Miu Hashibe s medicinskog fakulteta Sveučilišta Utah zanimala je veza između pijenja kave i određenih vrsta raka glave i vrata. Znanstvenici su i ranije pokušali uspostaviti tu vezu, no bez ikakvih konkretnih zaključaka jer rezultati nisu bili dosljedni za sva istraživanja. Stoga je ishod ove nove studije prilično iznenadio, kaže doktorica Hashibe. Ona i njene kolege koristili su se određenim statističkim tehnikama kako bi iz brojnih ranijih malih studija izveli jednu veliku: "Kombinirali smo podatke iz devet zasebnih studija i to nam daje puno pouzdanije zaključke. U istraživanje smo uključili četiri tisuće pacijenata oboljelih od raka oralne šupljine i farinksa, odnosno grla. Uz njih smo ispitivali i devet tisuća ljudi koji nemaju rak." Te studije – provedene u Europi i Sjedinjenim Državama - otkrile su da ljudi koji piju velike količine kave imaju manju vjerojatnost oboljenja od raka usta i grla. "Zaštitni smo učinak primijetili kod onih koji su pili četiri ili više šalica kave dnevno. Kod njih je rizik od raka bio 40 posto manji. Tu vezu nismo vidjeli kod onih koji dnevno popiju tri šalice kave ili manje" - kaže Mia Hashibe. Ona dodaje da postoji slaba veza između rizika oboljenja od raka i konzumiranja kave bez kafeina, ali da ona nije statistički značajna. Ona i njene kolege nisu pronašle nikakvih dokaza da pijenje čaja pruža istu zaštitu kao pijenje kave. Njihovo istraživanje objavljeno je u stručnom časopisu Cancer Epidemiology: Biomarkers & Prevention. Doktorica Hashibe kaže da nije jasno na koji način kava djeluje kao preventivno sredstvo od određenih vrsta raka: "U kavi postoji nekoliko kemijskih spojeva koji djeluju kao antioksidansi. Zbog toga smatramo da su možda ti sastojci oni koji mogu štititi od nekih vrsta raka." Ako se te spojeve može izdvojiti, možda bismo jednoga dana mogli uzeti tabletu protiv raka, no za nas koji volimo kavu, odgovor bi jednostavno mogao biti – još jedna šalica kave.